ફિલ્મના એક સબપ્લૉટ તરીકે ત્રણ પેઢીથી ભારતમાં રહેતાં ચાઇનીઝ મૂળનાં એક મા-દીકરાની સ્ટોરી પણ છે (અંગ્રેજી ફિલ્મમાં ત્યાં જૅપનીઝ વ્યક્તિ હતી). માત્ર તેમનાં મૂળિયાંને કારણે તેમને ધિક્કારાય નહીં અને અલ્ટ્રા નૅશનલિઝમથી કેવી રીતે બચી શકાય એ મેસેજ આ સબપ્લૉટમાંથી બરાબર બહાર આવે છે, પરંતુ એને મૂળ સ્ટોરી સાથે કશી જ લેવાદેવા નથી. વળી તેમનું ચાઇનીઝ વંશજ હોવું એ ગામલોકોના ધિક્કારનું કારણ બને છે એ વાત પણ બહાર આવતી નથી, કેમ કે એક વ્યક્તિ સિવાય કોઈ તેમને ધિક્કારતું નથી. હકીકતમાં આ આખો ટ્રૅક પરાણે ઘુસાડેલો અને થીગડું મારેલો છે. એમાં ચાઇનીઝ અભિનેત્રી ઝુ ઝુ અને એક ક્યુટ ટેણિણા નામે મતિન રે તાંગુએ મુખ્ય ભૂમિકા ભજવી છે. વક્રતા એ છે કે હિન્દી ચીની ભાઈ-ભાઈનો મેસેજ આપવા જતાં ફિલ્મ પોતે ચાઇનીઝ નામોની મજાક ઉડાવે છે. બીજું, આપણે ત્યાં ઑલરેડી નૉર્થ-ઈસ્ટના લોકોને ચાઇનીઝ કહીને હડધૂત કરવાનું કુત્સિત રેસિઝમ ચાલે છે ત્યારે અરુણાચલના એક બાળકને ચાઇનીઝ તરીકે કાસ્ટ કરવો એ આડકતરું રેસિઝમ નથી તો બીજું શું છે?